Izdenc Szlavónia területével együtt az 1683 és 1699 közötti háború során szabadult fel a török uralom alól. A keresztény lakosság a harcok elől az Ilován túlra menekült. 1698-ban a török uralom alól felszabadított falvak összeírásában Izdenc "„Oppidum desertum turcicum Zdenczy”" néven 16 háztartással szerepel. Az 1702-es összeírásban 16 családot számláltak, közülük 8 őslakos család volt, 5 család a környező falvakból települt be, 3 szerb család pedig Boszniából érkezett. 1722-ben III. Károly király a raholcai uradalommal együtt gróf Cordua d' Alagon Gáspár császári tábornoknak adományozta. 1730-ban Pejácsevich Antal, Miklós és Márk vásárolták meg tőle, majd 1742-ben a raholcai uradalommal együtt a Mihalovics családnak adták el. 1775-ben a településen már 47 ház állt.